ওয়েব ডেস্ক : উত্তরপ্রদেশে রেল দুর্ঘটনায় দুঃখপ্রকাশ করলেন মুখ্যমন্ত্রী মমতা বন্দ্যোপাধ্যায়। তিনি টুইটারে লিখেছেন, দুর্ঘটনায় প্রাণহানি সকলকেই কষ্ট দেয়। যাঁরা মারা গেছেন, তাঁদের পরিবারের প্রতি সমবেদনা। মুখ্যমন্ত্রীর মতে, যাত্রী সুরক্ষাতেই রেলের প্রাধান্য দেওয়া উচিত। প্রথম NDA ও দ্বিতীয় UPA মিলিয়ে দুই দফায় রেলমন্ত্রী ছিলেন মমতা বন্দ্যোপাধ্যায়। উত্তরপ্রদেশের মুজফ্ফনগরের কাউতালি এলাকায় পুরী-হরিদ্বার-কলিঙ্গ উত্কল এক্সপ্রেসের ১৪টি কামরা লাইনচ্যুত হয়েছে। ঘটনায় মৃত্যু হয়েছে অন্তত ২৩জনের। আহতের সংখ্যা ৪০ ছাড়িয়েছে। তাদের মধ্যে কয়েকজনের অবস্থা আশঙ্কাজনক। দুর্ঘটনার পরই সেখানে শুরু হয়েছে উদ্ধারকাজ। হাত লাগিয়েছেন স্থানীয়রাও। তদন্ত শুরু হয়েছে দুর্ঘটনার কারণ নিয়ে। আজ বিকেল ৫টা বেজে ৪৬ মিনিট নাগাদ দুর্ঘটনাটি ঘটে বলে রেল সূত্রে খবর। ওই এলাকায় রেললাইন মেরামতির কাজ চলছিল। দুর্ঘটনার ঠিক আগে বড় ধরনের শব্দ হয় বলে জানা গেছে।